คือมีเพศสัมพันธ์กับแฟนเมื่อวันที่20 พ.ย. ที่ผ่านมาค่ะแบบไม่ได้ใส่ถุงยางแล้วทำการหลั่งนอก เลยไปซื้อยาคุมฉุกเฉินแบบเม็ดเดียวมากินเพราะเภสัชแนะนำค่ะ ละก็กินภายใน1ชม.หลังเสร็จเลยค่ะ แล้วประจำเดือนมาวันที่ 6-10 พ.ยแล้วหลังจากกินยาคุมครบ1อาทิตย์คือวันที่27 พ.ยก็มีเลือดออกตรงช่องคลอดแบบไม่เยอะค่ะละก็มีจนมาถึงวันนี้ซึ่งเริ่มเยอะขึ้น เลยอยากทราบว่าจะท้องมั้ยคะแล้วเลือดที่ออกมาใช่เลือดประจำเดือนหรือเปล่าคะแล้วจะหายตอนไหนคะ
สวัสดีค่ะ การมีเพศสัมพันธ์โดยใช้วิธีการหลั่งนอกนั้น จะมีโอกาสตั้งครรภ์ได้ประมาณหนึ่ง แต่หากได้ทานยาคุมฉุกเฉินไป ภายในไม่เกิน 12 ชั่วโมงหลังจากที่มีเพศสัมพันธ์ ยาคุมฉุกเฉินก็จะช่วยป้องกันการตั้งครรภ์ได้ประมาณ 95% ค่ะหลังจากทานยาคุมฉุกเฉินไป 1 สัปดาห์ หากได้มีเลือดออกมา ก็น่าจะเป็นเลือดที่เกิดจากผลของยาคุมได้ อย่างไรก็ตาม หากเลือดออกมาจนถึงวันนี้ ซึ่งเกิน 7 วันแล้ว และมีปริมาณที่เยอะขี้น ถือว่ามีเลือดออกนานผิดปกติ ซึ่งจะหยุดเมื่อไหร่ไม่สามารถบอกได้ เพราะโดยปกติก็ควรจะออกไม่นานเกิน 7 วัน ดังนั้น อาจลองสังเกตอาการต่อไปก่อน หากผ่านไปอีก 2-3 วัน เลือดยังคงไม่หยุดไหล แนะนำควรไปพบแพทย์เพื่อให้ยาฮอร์โมนให้เลือดหยุดไหลค่ะ ส่วนเรื่องการตั้งครรภ์นั้น แนะนำควรลองตรวจดูให้แน่ใจด้วยว่าไม่มีการตั้งครรภ์เกิดขึ้นค่ะหากจะมีเพศสัมพันธ์บ่อยๆ ก็ควรใช้วิธีคุมกำเนิดที่มีประสิทธิภาพสูง เช่น ยาเม็ดคุมกำเนิด ยาฉีดคุมกำเนิด แผ่นแปะคุมกำเนิด เป็นต้น ซึ่งจะช่วยป้องกันการตั้งครรภ์ได้มากกว่า 99% ไม่ควรใช้ยาคุมฉุกเฉินบ่อยๆ เพราะจะมีผลต่อการทำงานของรังไข่ ทำให้มีเลือดออกผิดปกติ และประจำเดือนมาผิดปกติได้ อีกทั้งประสิทธิภาพของยาคุมฉุกเฉินก็ไม่ถือว่าดีมากนักเมื่อเทียบกับวิธีอื่นๆ ค่ะ